**OBVESTILO PREBIVALCEM KRAJEVNIH IN VAŠKIH SKUPNOSTI V OBČINI SEŽANA IN KOMEN**

V občini Sežana in občini Komen pričenjamo izvajati investicijski projekt »REGIJSKE KOLESARSKE POVEZAVE NA KRASU – PROJEKT GEOMOB«. Predmetna investicija bo vplivala tudi na nemoteno življenje prebivalcev, zato vas želimo na ta način seznaniti z nekaterimi ključnimi informacijami glede poteka investicije.

**Kaj obsega projekt »REGIJSKE KOLESARSKE POVEZAVE NA KRASU – PROJEKT GEOMOB«**

Investicija, katere cilj je vzpostavitev kakovostnih kolesarskih povezav med Sežano in Komnom ter ureditev pripadajoče cestne infrastrukture, zajema sledeče:

* Pot se izvede v makadamski izvedbi širine 3,5 m (minimalna dopustna širina za motorna vozila) s protiprašno utrditvijo sredinskega pasu širine 2,5 m (minimalna širina za kolesarsko pot). Ureditev zadnjega dela trase pri Sežani (od smetišča do pokopališča) se predvidi kot asfaltirana pot širine 3,5 m, zaradi konfiguracije terena in več prometa.
* Priključke kolesarske poti na asfaltirane lokalne in državne ceste, ki predstavljajo ob enem tudi pričetek/zaključek kolesarskih poti, se poleg horizontalne in vertikalne prometne signalizacije dodatno označi s tlakom iz granitnih kock v dolžini 5,0 m.
* V naselju, kjer obstoječa cesta nima zadostne širine, dvosmerna min 5,5 m, se uredi mešan promet.
* Vsa prečkanja z državnimi cestami bodo pravokotna z neoznačenimi prehodi, z ustrezno prometno signalizacijo, najavo kolesarjev in optično zavoro na glavni cesti ter opozorilom na kolesarski poti.
* V projektu so določena mesta za počivališča (nadstrešek s klopjo, nekatera tudi z mizo) in kolesarnico.

Projekt GEOMOB zajema na območju občin Komen in Sežana traso »Sežana – Komen«, ki jo sestavlja 14 odsekov v skupni dolžini 19,93 km. Na traso se dodatno vežejo še trije odseki »Volčji Grad – križišče pred Coljavo«, »Tomačevica – Gabrovica – križišče za Coljavo«, »Kobjeglava – Velika Rovna« v skupni dolžini 7,22 km. Skupno bo urejenih 27,15 km kolesarskih poti.

**Kdaj se bodo izvajala dela?**

Pričetek del je predviden v petek, 3. 2. 2023. Dela bodo trajala 9 mesecev, in sicer do konca oktobra 2023.

**Kako in kje bo potekala gradnja?**

Gradnja bo potekala po posameznih fazah, tako da bosta promet in dostopnost za lokalno prebivalstvo čim manj motena. Potek obnove je v prvi fazi predviden na naslednji način:

* V petek, 3.2.2023 se bo začelo izvajati pripravljalna dela na odseku gozdne ceste, ki se navezuje na cesto Sežana Vrhovlje in se nadaljuje v smer Kreplje s priključitvijo na cesto Voglje-Kreplje.
* Teden dni kasneje, po 14.2.2023 pa še v občini Komen na odseku med Kobjeglavo in Veliko Rovno.

V času gradnje bo gradbišče organizirano na način, da bodo zapore urejene samo v odsekih, kjer bodo neposredno potekala dela. O teh prekinitvah boste prebivalci vnaprej obveščeni s strani izvajalca komunikacijskih aktivnosti, t.j. ORA Krasa in Brkinov d.o.o..

**Ključni podatki o investiciji**

Celotna investicija je vredna 3.824.899 EUR in je delno financirana s strani Evropske unije, in sicer iz Evropskega sklada za regionalni razvoj\* (v višini 80 % upravičenih stroškov investicije) in iz nacionalnih sredstev (v višini 20 % upravičenih stroškov investicije).

Glavni izvajalec del je podjetje KOMUNALA SEŽANA d.d., ki je bilo na javnem razpisu izbrano skupaj s partnerjema oz. soponudnikoma KOSTAK d.d. in HARTIS d.o.o.. Gradbeni nadzor nad izvedbo del izvaja Andrej Kovačič, projektantski nadzor pa bo vršilo podjetje KRASINVEST d.o.o.

*\*Operacija se izvaja v okviru Operativnega programa za izvajanje kohezijske politike v programskem obdobju 2014-2020, prednostne osi 4 »Trajnostna raba in proizvodnja energije in pametna omrežja«, tematskega cilja 4 »Podpora prehodu na nizkogljično gospodarstvo v vseh sektorjih«, prednostne naložbe 4.4 »Spodbujanje nizkoogljičnih strategij za vse vrste območij, zlasti za urbana območja, vključno s spodbujanjem trajnostne multimodalne urbane mobilnosti in ustreznimi omilitvenimi prilagoditvenimi ukrepi, specifičnega cilja 1 »Razvoj urbane mobilnosti za izboljšanje kakovosti zraka v mestih«.*

**Obveščanje**

O poteku gradnje vas bomo obveščali preko spletne strani občine Sežana in občine Komen, oglasnih desk ter preko drugih medijev.

V primeru kakršnihkoli težav nam lahko pišete na elektronski naslov info@ora.si ali nas kontaktirate na telefonsko številko 05 734 43 62.

*Ker se zavedamo, da vsako gradbišče posega v običajni način življenja v neposredni bližini, se bomo potrudili, da bo izvajanje del čim manj moteče. Vljudno vas prosimo za strpnost in razumevanje.*

Izvajalec komunikacijskih aktivnosti projekta GEOMOB

ORA Krasa in Brkinov